Plan mot krenkelser

Handlingsplikt ved krenkende atferd (§ 9a-3, andre ledd)

”Når skolen selv får kunnskap eller har mistanke om at elever blir utsatt for

krenkende ord eller handlinger inntrer handlingsplikten”

# Definisjon av krenkende atferd[[1]](#footnote-1)

Krenkelse er opplevelsen av at egne grenser overskrides, brytes, tråkkes over, uten at en selv ønsker dette. Krenkelser kan skje i form av både ord og handlinger.

Krenkende handlinger dekker også enkelte former for unnlatelse, som å bli utelatt fra lek eller ikke bli hilst på. Det behøver ikke ligge intensjon om krenkelse bak, selv om det for den som står utenfor oppleves det som svært krenkende.

Det er mobbing når krenkende handlinger gjentas og foregår over tid i et forhold som er preget av ubalanse i styrkeforholdet mellom partene; den som blir utsatt har vanskelig for å forsvare seg. Det er den som krenkes som har rett til å definere om en har blitt utsatt for krenkelser/mobbing, og det er de voksnes ansvar å ta den opplevelsen på alvor. Ingen kan kreve at andre skal tåle å bli krenket. At en selv tåler mye, gir ingen rett til å ignorere krenkelser andre utsettes for. Ved mobbing skal prosedyrer i *Veitvet skoles handlingsplan mot mobbing* benyttes.

Skolens ansvar gjelder på skolen, AKS, turer i regi av skolen og på skoleveien.

**SKOLEN HAR ANSVAR FOR AT ALLE ELEVER OPPLEVER ET SKOLEMILJØ DER DE TRIVES OG ER INKLUDERT FRITT FOR KRENKELSER, MOBBING, TRAKASSERING OG DISKRIMINERING.**

# På riktig eller feil side av 5-tallet

Den opplevde alvorligheten av uoverensstemmelser med andre, vil variere helt uavhengig av den faktiske hendelsen. Det er alltid den som utsettes for en krenkelse som kan si noe om hvor alvorlig den oppleves.

Vi kan gradere hendelser på en skala fra 1-10. Hendelser i kategori 1 er for eksempel vennskapelig erting og småkrangel. Hendelser i kategori 10 derimot, oppleves alvorlig krenkende og den som utsettes for det vet ikke hvordan man kan stoppe det eller forsvare seg mot det.

Vi kan skille på hendelser som befinner seg på "riktig" og "feil" side av 5-tallet. På den "riktige" siden av 5-tallet er de uenigheter og småkonflikter som er en naturlig del av skolehverdagen, hvor elevene enkelt blir venner igjen, hvor de også i stor grad greier å ordne opp selv. Får de ordnet opp, kommer de seg greit videre uten at relasjonen svekkes og tryggheten påvirkes. På "feil" side av 5 tallet, er de hendelsene hvor minst én av de involverte opplever ubehag og hvor det "sitter litt i". Hendelsene påvirker selvfølelsen, tryggheten og tilliten til den andre, og bidrar til at den som utsettes gjerne tar ulike hensyn, som å unngå, ikke være alene med vedkommende eller blir veldig lei seg, såret, redd eller utafor på annen måte.

|  |  |
| --- | --- |
| **1 5 10** | |
| **krangel/erting/plaging/kalling/utestenging etc**  Vennskapelig Krenkelser/mobbing | |
| Greit for de involverte  Blir raskt venner igjen  Kan ordne opp selv | Oppleves ugreit for minst én  Blir ikke så lett venner igjen  Relasjonen er utrygg for minst én  Må få hjelp til å ordne opp |

# Konflikthåndtering – anledning til å trene sosiale ferdigheter

Skolen skal legge til rette for at elvene utvikler sosiale kompetanse, og trener sosiale ferdigheter som gjør de i stand til å ta ansvar for egne valg og handlinger og gjøre det som er rett. Det omfatter blant annet å trene på problem- og konfliktløsning i de situasjonene som oppstår i skolehverdagen. Hva god voksenstøtte og inngripen er, vil avhenge av hvordan de involverte opplever hendelsen(e) og om de er på "riktig" eller "feil" side av 5-tallet. Det vil være situasjoner på "riktig" side av 5-tallet der god voksenstøtte består i å sjekke ut situasjonen[[2]](#footnote-2) og gi en oppmuntring til at elevene ordner opp selv eller hjelper de til å snakke sammen. Situasjoner på "feil" side av 5-tallet krever at de voksne må ta det fulle ansvaret for å sikre at de involverte opplever en trygg og inkluderende skolehverdag.

Skolen vil søke å ivareta prinsippet om medvirkning, og elevene skal motiveres til selv reflektere over hva som skal til for å komme videre med en tryggere og bedre relasjon til hverandre. Elevene skal erfare at det kommer noe godt ut av å ta ansvar, gjøre galt rett igjen og også å si i fra på egne vegne når egne grenser brytes. Denne tilnærmingen kaller vi gjenopprettende prosess. Helt konkret innebærer det å vise tydelighet på at hendelser som oppleves ugreit for noen må ordnes opp i, og at elevene får spørsmål som gir de mulighet til å medvirke og komme videre.

# Spørsmålene i en gjenopprettende prosess

Grunnspørsmålene i gjenopprettende prosess handler om at de involverte selv svarer på:

* Hva har skjedd?
* Hvordan opplevde du det?
* Hva tenker du det er lurt å gjøre nå for at dere skal kunne gå videre?

Hvordan spørsmålene stilles, tilpasses selvsagt situasjonen og de språklige ferdighetene til eleven.

Dersom krenkelsen er mer alvorlig, gjennomføres individuelle samtaler med elevene. Den som er tettest på eleven, skal alltid være involvert i oppfølgingen. De individuelle samtalene følges av en samtale med partene sammen når de er klare for det, i trygge rammer sammen med lærer, sosiallærer eller ledelsen.

Både de individuelle samtalene og samtalen med partene sammen tar utgangspunkt i la elevene svare på følgende spørsmål:

### Til den som har blitt utsatt for krenkelser:

* Hva har skjedd?
* Hva tenkte du da det skjedde?
* Hva har du tenkt om det siden?
* Hvordan har dette påvirket deg / andre?
* Hva har vært det vanskeligste for deg?
* Hva tenker du må skje for at dette skal bli bra igjen?

### Til den som har krenket:

* Hva har skjedd? Hva gjorde du?
* Hva tenkte du når det skjedde?
* Hva har du tenkt om det siden?
* Hvem har det gått ut over, det du gjorde?
* På hvilken måte har det gått ut over den andre?
* Hva tenker du må skje nå for å gjøre dette rett igjen, nå som du vet hvordan dette har vært for den andre?

Målet for håndteringen er at alle skal oppleve at de er tatt på alvor og at de opplever å ha det trygt og godt i forhold til hverandre og på skolen. Det avtales alltid tid for et oppfølgingsmøte, hvor det det vurderes om krenkelsene har opphørt eller om saken fortsatt må følges opp med eventuelt nye tiltak.

# Sjekkliste for håndtering av krenkende atferd

* Har partene medvirket aktivt i håndteringen?
* Har begge fått fortelle sin versjon, hvordan de opplevde det og sagt hva de ønsker for å komme videre?
* Har den som krenket vist forståelse for hvordan handlingen virket på den andre og tatt ansvar og forsøkt å gjøre det godt igjen?
* Er relasjonen mellom partene blitt bedre / tryggere?
* Opplever alle de involverte trygghet og inkludering på skolen?

**Når skolen mottar en sak angående krenkende atferd enten muntlig eller skriftlig:**

* Normalt blir saken behandlet av lærer/trinnleder på AKS. Ledelsen informeres.
* Dersom krenkelsen er alvorlig eller gjentar seg, blir saken behandlet av skolens ledelse.
* Skolen informerer og drøfter med den krenkedes foresatte videre håndtering av saken.
* Normalt er det skolen som tar kontakt og har ansvar for å følge opp de involverte.
* Skolen fatter enkeltvedtak jmf. §9a-3. Vedtaket sendes til den som opplever seg krenket.

I samtalene både med den som opplever seg krenket og den som har krenket vektlegger skolen alles rett til å bli hørt

Ansvarlig: Skolens ledelse

1. Denne definisjonen er sammensatt fra ulike definisjoner, deriblant Jostein Alberti Espenes i boken *Krenkelser i skolen – mobbingens bakteppe* og fra nettsidene til UDIR. [↑](#footnote-ref-1)
2. Basert på elevenes opplevelse [↑](#footnote-ref-2)